പ്രധാനമന്ത്രിയാകാനുള്ള എല്ലാ യോഗ്യതയും നിതീഷ് കുമാറിനുണ്ട് മുന്നറിയിപ്പുമായി ജെഡിയു മോദി സര്ക്കാരിനെ പ്രതിരോധത്തിലാക്കി വീണ്ടും ജനതാദള്യുനൈറ്റഡ്. സഖ്യകക്ഷികള്ക്കിടയിലെ അഭിപ്രായ വ്യത്യാസങ്ങള് ചര്ച്ച ചെയ്തു പരിഹരിക്കാന് എന്ഡിഎ ഏകോപന സമിതി രൂപീകരിക്കണമെന്ന് ജെഡിയു ദേശീയ കൗണ്സില് ആവശ്യപ്പെട്ടു. പ്രധാനമന്ത്രിയാകാനുള്ള എല്ലാ യോഗ്യതയും പാര്ട്ടി തലവന് നിതീഷ് കുമാറിനുണ്ടെന്നും യോഗം വ്യക്തമാക്കി.പെഗാസസ്, ജാതി സെന്സസ് അടക്കമുള്ള വിഷയങ്ങളില് കേന്ദ്ര സര്ക്കാരില്നിന്നു വ്യത്യസ്തമായ നിലപാടാണ് ജെഡിയു സ്വീകരിച്ചിരുന്നത്. കേന്ദ്രത്തെ വെട്ടിലാക്കിയ പെഗാസസ് വിവാദത്തില് അന്വേഷണം വേണമെന്ന് പാര്ട്ടി ആവശ്യപ്പെട്ടിരുന്നു. ഏറ്റവുമൊടുവില് ജാതി സെന്സസ് വേണമെന്ന നിലപാടും നിതീഷ് കുമാറും സംഘവും കടുപ്പിച്ചിരുന്നു. ഇതിന്റെ ഭാഗമായി നിതീഷിന്റെ നേതൃത്വത്തില് ബിഹാറില്നിന്നുള്ള സര്വകക്ഷി സംഘം മോദിയെ കണ്ടെങ്കിലും അനുകൂല സമീപനമുണ്ടായിരുന്നില്ല. നിതീഷ് കുമാര് പ്രധാനമന്ത്രി സ്ഥാനത്തിനായി മത്സരരംഗത്തില്ലെങ്കിലും അതിനുള്ള എല്ലാ യോഗ്യതയും അദ്ദേഹത്തിനുണ്ടെന്ന് ദേശീയ കൗണ്സില് പ്രമേയം പാസാക്കിയതായി യോഗ ശേഷം ദേശീയ വക്താവ് കെ.സി ത്യാഗി മാധ്യമങ്ങളോട് പറഞ്ഞു. നിതീഷിന്റെ പ്രധാനമന്ത്രി സാധ്യതകളെക്കുറിച്ച് പല ഭാഗങ്ങളില്നിന്നും പരിഹാസങ്ങള് പുറത്തുവരുന്നുണ്ട്. അതുകൊണ്ടു തന്നെ കാര്യം വ്യക്തമാക്കുകയാണെന്നും ത്യാഗി പറഞ്ഞു. വാജ്പെയ് സര്ക്കാരിന്റെ കാലത്തുണ്ടായിരുന്നതിനു സമാനമായ ഏകോപന സമിതി കേന്ദ്ര സര്ക്കാര് രൂപീകരിക്കണം. അഭിപ്രായ വ്യത്യാസമുള്ള നിരവധി വിഷയങ്ങള് ഇതുവഴി ചര്ച്ച ചെയ്യാനാകും. എന്ഡിഎ സഖ്യത്തിന്റെ മികച്ച രീതിയിലുള്ള പ്രവര്ത്തനത്തിന് ഇത് ആവശ്യമാണ്ത്യാഗി കൂട്ടിച്ചേര്ത്തു. ബിഹാര് പാര്ട്ടി ആസ്ഥാനത്താണ് ജെഡിയു കൗണ്സില് ചേര്ന്നത്. പുതിയ ദേശീയ അധ്യക്ഷനായി ലാലന് സിങ്ങിനെ തെരഞ്ഞെടുത്തതിന് യോഗം അംഗീകാരം നല്കിയിട്ടുണ്ട്.